Versindaba PEN Afrikaans Nuusbrief Archives : Versindaba
Posts Tagged 'PEN Afrikaans Nuusbrief'
PEN Afrikaans het, soos versoek, inligting oor 10 literêre pryse se wenners oor die afgelope vyf jaar deurgegee. Die pryse is:
Die Internasionale Literatuurfees in Berlyn [ILB] doen 'n beroep op individue, skole, universiteite, kulturele instellings en die media om op 5 September 2021 deel te neem aan 'n voorleesinisiatief ter erkenning van diegene wat in die pandemie gesterf het. Meer as vier miljoen mense wêreldwyd is aan Covid-19 dood, maar tog bly die statistieke dikwels abstrak. Siekte, dood en hartseer het grootliks onsigbaar geword weens Covid-beperkings. Baie mense sterf alleen, agter geslote deure, en daar is dikwels geen manier waarop familie en vriende afskeid kan neem nie. As hulle dit doen, is dit op 'n afstand of in 'n digitale omgewing
Tags: PEN Afrikaans Nuusbrief, PEN Afrikaans Nuusbrief Aug 2021
Die Wet op die Beskerming van Persoonlike Inligting (POPIA)
Soos wyd berig is die afgelope tyd, het die Wet op die Beskerming van Persoonlike Inligting se regulasies op 1 Julie in werking getree. Hierdie wet bepaal die wyses waarop inligting oor individue bewaar en beskerm moet word deur organisasies wat daarmee werk.
Van die verpligtinge van organisasies sluit in dat persoonlike inligting slegs vir 'n spesifieke doel ingesamel en gehou word.
Die spesifieke doel waarvoor PEN Afrikaans persoonlike inligting van ons lede en belangstellendes bekom, is die versending van ons maandelikse nuusbrief en, in uitsonderlike gevalle, ook tussentydse korrespondensie oor ons werksaamhede. Diegene op ons verspreidingslys teken vrywillig in om ons korrespondensie te ontvang. Lede ontvang ook een keer per jaar 'n faktuur vir ledegeld. Versending vind slegs per e-pos plaas.
Dit staan julle vry om te besluit om nie langer ons e-posse te ontvang nie. Teken enige tyd uit deur onderaan enige van ons nuusbriewe te klik op daardie opsie.
Ons hoop natuurlik dat julle sal besluit om dit nie te doen nie en dat ons kan aanhou kommunikeer. Ons hanteer julle persoonlike inligting met omsigtigheid en vir 'n spesifieke, beperkte doel en sal graag julle vrae daaroor beantwoord.
Voorleggings ingewag: Wysigingswetsontwerp op Outeursreg
Die Portefeuljekomitee vir Handel en Nywerheid ontvang tans voorleggings oor die Wysigingswetsontwerp op Outeursreg. Die sperdatum vir voorleggings oor die wetsontwerp, spesifiek oor die voorbehoude wat president Cyril Ramaphosa daaroor geformuleer het, is op versoek van belanghebbendes uitgestel vanaf 9 Julie na 16 Julie (maar slegs vir dié wat uitstel gevra het).
Selfs met hierdie uitstel is die tyd om voorleggings voor te berei uiters beperk in die lig daarvan dat daar oor regstegniese vrae oor grondwetlikheid en (nie-)nakoming van internasionale verdrae insette gevra word.
Nietemin sal PEN Afrikaans 'n volledige voorlegging voorberei en teen die aangepaste sperdatum indien. Ons sal dit ook op ons webwerf beskikbaar maak en in 'n volgende nuusbrief deel. Die wetsontwerp bly 'n belangrike fokuspunt vir ons en ons lede, aangesien dit skrywers en die groter boekbedryf direk raak en, indien daar nie wysigings gemaak word nie, ingrypend sal benadeel.
Insette gevra: hersiening van taalbeleid by die Universiteit Stellenbosch
Die Universiteit Stellenbosch werk tans aan die hersiene beleid wat die hantering van taal by hierdie instansie sal uiteensit. Die tweede konsepweergawe van die hersiene taalbeleid behoort hierdie maand gepubliseer te word vir openbare raadpleging.
Soos reeds vermeld, beoog PEN Afrikaans om 'n voorlegging oor die konseptaalbeleid voor te berei. In stede daarvan om in die breë te praat oor die voordele van moedertaalonderrig en 'n meertalige leeraanbod en die verskraling wat met 'n gedwonge verengelsing saamgaan, wil ons graag helderheid vra oor wat die taalbeleid in praktyk sal beteken. Ons wil die US vra om besonderhede te verskaf oor hoe die taalbeleid toegepas gaan word. Watter kursusse en aspekte van leer sal in Afrikaans en isiXhosa ook beskikbaar wees? Waarop kan die voornemende student reken?
Ons vra ons lede om teen die einde van Julie enige spesifieke vrae waaroor julle verheldering sal waardeer na ons te stuur by penafrikaans@gmail.com vir moontlike insluiting by ons voorlegging.
Die Jakes Gerwel Stigting en PEN Afrikaans Skrywersresidensie 2021 is tans aan die gang. Hierdie maandlange skrywersverblyf bied aan skrywers die geleentheid om in die Paulethuis op Somerset-Oos tuis te gaan om aan skryfprojekte te werk wat in hul aansoeke uiteengesit is.
LitNet het onderhoude met die suksesvolle aansoekers vir die residensie gedoen. Lees hier meer oor die skrywers en hul skryfwerk:
Ons wens hierdie groep 'n prettige en produktiewe verblyf toe.
Inskrywings ingewag: Aanlyn skryfkursus met Marita van der Vyver en Jolyn Phillips
Ná die groot sukses van die aanlyn kursusse wat PEN Afrikaans in 2020 met PEN International se ondersteuning aangebied het, is dit 'n plesier om te kan aankondig dat Marita van der Vyver weer vanjaar vir ons 'n aanlyn kursus oor die skryf van verhale aanbied, met Jolyn Phillips, bekroonde digter, skrywer, dosent en bestuurslid van PEN Afrikaans, wat hierdie keer as gasspreker sal optree.
Ons bied slegs een kursus vanjaar aan en daar is slegs 20 plekke beskikbaar. Die kursusfooi is R750 per persoon vir die kursus wat oor drie Saterdae strek. Daar is 5 beurse beskikbaar vir gratis bywoning. Kontak ons by penafrikaans@gmail.com om kortliks te motiveer indien jy in aanmerking vir 'n beurs wil kom. Aansoeke sluit 31 Augustus.
Podsending: Aanlyn resensiekursus 2020
Diegene wat nie vanjaar die skryfkursus kan bywoon nie, kan steeds uitsien na 'n reeks podsendings wat uit dele van verlede jaar se aanlyn kursusse bestaan. Ons deel graag hier die eerste podsending oor die beoordeling van jeugliteratuur, 'n aanlyn resensiekursus wat deur Kerneels Breytenbach en Charles Siboto aangebied is.
Algemene jaarvergadering 2021: verkiesing van nuwe bestuur
PEN Afrikaans se algemene jaarvergadering sal weer vanjaar aanlyn plaasvind en wel op 19 Oktober om 18:00. Teken dit asseblief solank in julle dagboeke aan. Daar sal onder meer 'n nuwe bestuur verkies word aangesien die huidige bestuur se tweejaar-termyn tot 'n einde kom.
Maak asseblief so gou as moontlik kontak by penafrikaans@gmail.com indien jy jouself of iemand anders wil benoem om as bestuurslid te dien. Die bestuur speel 'n belangrike rol wat die identifisering van projekte betref en werk as 'n groep saam om PEN Afrikaans se impak en bydrae sinvol te probeer uitbrei, ter wille van die Afrikaanse woordkuns. Daar is tipies vier bestuursvergaderings per jaar (deesdae meestal aanlyn). Kom dink en praat saam oor inisiatiewe wat PEN Afrikaans kan dryf of ondersteun.
Ons hoop om van julle te hoor en sal voor die tyd besonderhede van die verkiesbare kandidate met almal deel.
Lynette de Coning
Klik hier vir ons oorsig van Afrikaanse resensies wat in Junie 2021 verskyn het en digitaal beskikbaar is. Dit sluit boekbesprekings, boekgesprekke en voorlesings in wat op die radio of TV uitgesaai is. Dit weer is 'n stewige oes. Tydskrif vir Letterkunde se eerste uitgawe van 2021 bevat byvoorbeeld heelwat Afrikaanse resensies wat gratis afgelaai en gelees kan word.
Nuwe Afrikaanse boeke in Julie 2021
Laastens deel ons oudergewoonte die lys van nuwe Afrikaanse boeke wat hierdie maand verskyn. Baie geluk aan al ons lede wat hierdie maand nuwe boeke op die rak het! Dit sluit in: Husse met lang ore deur Elsa Winckler, Vampierhokkie deur Fanie Viljoen en Simoelégri deur Jaco Fouché, die wenner van NB-Uitgewers se Groot Afrikaanse Romanwedstryd 2021. Lees terloops ook Jaco se antwoorde op ons vrae in die nuwe uitgawe van Taalgenoot. Die tydskrif is hier gratis digitaal beskikbaar.
Posted in Nuus / Briewe | Comments Off on PEN Afrikaans. Nuusbrief: Julie 2021
Posted in Nuus / Briewe | Comments Off on PEN Afrikaans. Nuusbrief: Junie 2021
Posted in Nuus / Briewe | Comments Off on PEN Afrikaans. Nuusbrief: Mei 2021
Posted in Nuus / Briewe | Comments Off on PEN Afrikaans. Nuusbrief: April 2021
Aansoeke ingewag: skrywersresidensie
Aansoeke vir die skrywersresidensie wat die Jakes Gerwel Stigting en PEN Afrikaans vanjaar weer aanbied, sluit 19 Maart. Ons herinner alle opbetaalde lede van PEN Afrikaans dat julle kan aansoek doen vir die verblyfsprogram wat in die Stigting se Paulet Huis op Somerset-Oos in die Oos-Kaap aangebied word. Die doel met hierdie projek is om aan skrywers die geleentheid te bied om vir 'n maand lank van hulle daaglikse verpligtinge te ontsnap om voltyds aan hul manuskripte te kan werk.
Kontak Theo Kemp, uitvoerende direkteur van die Jakes Gerwel Stiging, by theo@jgf.org.za om aansoek te doen. Volledige inligting is hier beskikbaar.
Sedert ons vorige nuusbrief het PEN Afrikaans saam met die res van die wêreld Internasionale Moedertaaldag op 21 Februarie gevier. Klik hier vir gedigvoorlesings en meer inligting oor Moedertaaldag.
Jolyn Phillips, bekroonde digter, dosent en bestuurslid van PEN Afrikaans, het 'n oorspronklike gedig vir die geleentheid geskryf met die titel "Prometheus is my pa se naam".
Breyten Breytenbach, internasionaal gevierde digter, skrywer en visuele kunstenaar, lees 'n aangrypende gedig oor moedertaal voor. Dit is "wanneer jy die moedertong", gedig 6.9 in sy bundel Op weg na kû. Die opname is gemaak by die bekendstelling van die bundel by The Book Lounge en word gedeel met die vriendelike vergunning van die digter, en met dank aan Albert du Plessis.
Fakture vir 2021 se ledegeld is aan alle lede gestuur. Laat weet gerus by penafrikaans@gmail.com indien jy nie 'n faktuur ontvang het nie en wel vanjaar 'n lid van PEN Afrikaans wil wees.
Die jongste artikel in ons artikelreeks fokus op skryf vir die skolemark, by verre die grootste en ook andersins 'n besonder belangrike deel van die boekemark. Ons het die veelbekroonde skrywer Jaco Jacobs gevra om sy gedagtes neer te pen oor hoe 'n skrywer te werk kan gaan om iets vir die skolemark te skep. Is daar spesifieke moets en moenies? Wie hou 'n mens in gedagte terwyl jy skryf? Lees die artikel hier. Baie dankie aan Jaco vir die bydrae.
Klimaatdichters: 'n Internasionale poësieprojek
Klimaatdichters, 'n inisiatief wat geloods is deur Vlaamse en Nederlandse digters wat besorgd is oor die mens se impak op die aarde en hierdie tema in poësie ontgin, nooi Afrikaanse digters om by hulle betrokke te raak.
Lees gerus hier meer oor die insiatief, wat in die Lae Lande begin het, maar wat stelselmatig uitbrei om digters uit ander lande en tale in te sluit: https://www.klimaatdichters.org/wie
Els de Groen van die Klimaatdichters sê:
[Het] lijkt ons interessant nieuwe Klimaatdichters uit landen als Zuid-Afrika d.m.v. een interview op de site nader te introduceren. Zo leren we collega's kennen maar horen we ook iets meer over de situatie terplekke. Die kan immers sterk verschillen. Nederland heeft nauwelijks nog echte natuur en behalve van stikstof en CO2 heeft het vooral te duchten van de zeespiegelstijging. Elders is extreme droogte en weer elders dreigen houtkap en erosie. En overal gaat de roofbouw ten koste van de biodiversiteit.
Het is een grote uitdaging de complexe en urgente problemen literair te verwoorden, maar juist uit de hoek van de kunst is de aandacht belangrijk, nu de aarde is verworden tot een provisiekast die in hoog tempo wordt leeggegeten.
Indien van ons lede van hierdie geleentheid gebruik wil maak, kan julle ons laat weet by penafrikaans@gmail.com.
Klik hier vir ons oorsig van Afrikaanse resensies wat in Februarie 2021 verskyn het en digitaal beskikbaar is. Dit sluit boekbesprekings, boekgesprekke en voorlesings in wat op die radio of TV uitgesaai is.
Nuwe Afrikaanse boeke in Maart 2021
Die lys van nuwe Afrikaanse boeke wat hierdie maand verskyn, bly 'n lekker manier om die nuusbrief mee af te sluit. Baie geluk aan al ons lede wat nuwe boeke op die rak het.
Onthou ook dat opbetaalde lede van PEN Afrikaans nog tot einde van die maand vir 15%-afslag op 'n jaarsubskripsie by PharosAanlyn kwalifiseer. Die inligting is hier beskikbaar.